1.  ปัจจัยความเสี่ยง

SHIN มีความมุ่งมั่นที่จะเป็นผู้นำในธุรกิจสื่อสารโทรคมนาคมของประเทศ
โดยการลงทุนในธุรกิจสื่อสารโทรคมนาคม ธุรกิจสื่อและโฆษณา รวมทั้ง E-Business
เพื่อที่จะครอบคลุมช่องทางการสื่อสารหลักให้ครบวงจร อันได้แก่ โทรคมนาคมไร้สาย
สื่อสารผ่านดาวเทียม อินเตอร์เน็ต และสื่อโทรทัศน์ เป็นต้น
และด้วยลักษณะการประกอบธุรกิจในลักษณะการลงทุนและเข้าไปบริหารงาน จึงทำให้ SHIN
มีความเสี่ยงในการดำเนินธุรกิจเป็นไปตามความเสี่ยงของบริษัทที่เข้าลงทุน ดังนี้

1. ความเสี่ยงจากการเปิดเสรีอุตสาหกรรมโทรคมนาคม

จากการที่บริษัทที่ SHIN
เข้าลงทุนส่วนใหญ่ดำเนินธุรกิจทางด้านโทรคมนาคมซึ่งเป็นธุรกิจที่ต้องดำเนินงานภายใต้สิทธิของหน่วยงานรัฐ
ในรูปแบบของสัญญาร่วมการงานและในอนาคตจะได้รับการกำกับดูแลโดยคณะกรรมการโทรคมนาคมแห่งชาติ
(กทช.) ตามรัฐธรรมนูญ ฉบับ พ.ศ. 2540 มาตรา 40 ที่กำหนดให้มีการจัดตั้งองค์กรอิสระ
เพื่อทำหน้าที่จัดสรรคลื่นความถี่วิทยุกระจายเสียงวิทยุโทรทัศน์และวิทยุโทรคมนาคม
รวมทั้งทำหน้าที่กำกับดูแลการประกอบกิจการ
และกำหนดกติกาการแข่งขันโดยเสรีอย่างเท่าเทียมและเป็นธรรมระหว่างผู้ประกอบการทั้งรายเก่าและรายใหม่แทนหน่วยงานรัฐเดิม
โดยมีพระราชบัญญัติประกอบกิจการโทรคมนาคมเป็นกฎหมายที่จะใช้แทนพระราชบัญญัติโทรเลขโทรศัพท์
พ.ศ. 2477 และฉบับที่ 2 พ.ศ. 2517 ซึ่งจะต้องสิ้นสุดลงตามพรบ.โทรคมนาคมฉบับนี้

จากประเด็นข้างต้น
สิ่งที่จะมีผลกระทบกับบริษัทและผู้ประกอบการภายใต้สัญญาร่วมการงานของหน่วยงานรัฐที่เกี่ยวข้องคือ
ควรมีการแปรสัญญาร่วมการงานที่มีอยู่ให้เป็นที่เรียบร้อย
เพื่อให้ผู้ประกอบกิจการโทรคมนาคมทุกรายทั้งรายเก่าและรายใหม่รวมทั้งองค์การโทรศัพท์แห่งประเทศไทย
(ทศท.) ซึ่งแปรรูปเป็น บริษัท ทศท คอร์ปอเรชั่น จำกัด (มหาชน) ในวันที่ 31 กรกฎาคม 2545
และการสื่อสารแห่งประเทศไทย (กสท.) .ให้อยู่ภายใต้การกำกับดูแลของ กทช.
และดำเนินกิจการภายใต้กฎและข้อบังคับของ กทช. อย่างเท่าเทียมกัน

ในเรื่องการแปรสัญญาร่วมการงานนั้นมีประเด็นในเรื่องหลักการ
และแนวทางในการแปรสัญญาร่วมการงาน
โดยเฉพาะเรื่องการคำนวณส่วนแบ่งรายได้ที่จะเกิดขึ้นในอนาคตภายหลังจากการแปรสัญญาร่วมการงาน
ซึ่งประเด็นดังกล่าวยังไม่สามารถหาข้อสรุปได้ นอกจากนี้ยังมีประเด็นจาก
พรบ.ประกอบกิจการโทรคมนาคม ที่ประกาศใช้เมื่อวันที่ 16 พฤศจิกายน 2544
ในเรื่องของสัดส่วนการถือหุ้นของชาวต่างชาติในบริษัทโทรคมนาคมใดๆ จะต้องไม่เกินร้อยละ 25
ที่ยังเป็นปัญหาในทางปฏิบัติอยู่ในปัจจุบัน รวมถึงการจะนำค่าเชื่อมต่อเครือข่าย
(Interconnection Charge) มาประกาศใช้ก็ยังไม่ทราบอัตราที่ชัดเจนและจะนำมาใช้เมื่อใด

สำหรับการแก้ไขกฎหมายเกี่ยวกับการประกอบกิจการกระจายเสียงและกิจการโทรทัศน์
เพื่อให้สอดคล้องกับพระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียง
วิทยุโทรทัศน์ และกิจการ-โทรคมนาคม พ.ศ. 2543
ที่กำหนดให้มีคณะกรรมการกิจการกระจายเสียงและกิจการโทรทัศน์แห่งชาติ (กสช.)
ซึ่งมีอำนาจพิจารณาอนุญาตและกำกับดูแลการประกอบกิจการกระจายเสียงและโทรทัศน์ กสช.
อาจออกกฎระเบียบต่างๆ มาใช้บังคับเพิ่มเติมซึ่งอาจจะมีความเข้มงวดหรือผ่อนคลายมากกว่าเดิม

อย่างไรก็ตามแม้ว่าการแปรสัญญาร่วมการงาน ตลอดจนประเด็นต่างๆ
จากกฎหมายที่ประกาศใช้ใหม่จะยังไม่มีความชัดเจนและอาจมีผลกระทบต่อธุรกิจของกลุ่มบริษัทฯ
กลุ่มบริษัทฯ ได้บริหารความเสี่ยงดังกล่าวโดยมีผู้รับผิดชอบเรื่องนี้อย่างจริงจัง
ทั้งในด้านการติดตามข่าวสารอย่างใกล้ชิดและให้ข้อมูลต่างๆ ที่ถูกต้องกับภาครัฐ
เพื่อให้ภาครัฐกำหนดกฎเกณฑ์ใหม่ได้อย่างถูกต้อง นอกจากนี้เมื่อเปิดเสรีโทรคมนาคมแล้ว
ผู้ประกอบการทุกรายจะต้องดำเนินธุรกิจอยู่ภายใต้กฎเกณฑ์เดียวกัน
แม้ว่าจะมีผู้ประกอบการรายใหม่สนใจจะเข้ามาแข่งขันเพิ่มขึ้นก็ตาม
เพราะผู้ประกอบการรายใหม่ยังจะต้องเผชิญกับข้อจำกัดในการเข้าสู่ตลาด (Barrier to Entry)
เช่น การสร้างฐานลูกค้าและเงินลงทุน เวลาในการพัฒนาระบบเครือข่าย และช่องทางการตลาด
ดังนั้นปัจจัยเสี่ยงในเรื่องนี้จึงไม่น่ากังวลเท่าใดนัก

2. ความเสี่ยงที่เกี่ยวเนื่องกับการตลาดและการแข่งขัน

2.1 สายธุรกิจสื่อสารโทรคมนาคมไร้สาย

โดยปกติในสภาพการตลาดที่มีผู้ประกอบการน้อยราย และยังมีอัตราการใช้บริการที่ต่ำ
ย่อมเป็นที่สนใจ และดึงดูดให้ผู้ประกอบการรายใหม่เข้ามาแข่งขันในตลาด
โดยผู้ประกอบการรายใหม่มักใช้กลยุทธ์ด้านราคา โดยการเสนอราคาที่ต่ำกว่าผู้ประกอบการรายอื่น
เพื่อขยายฐานการตลาดและเข้ามาแบ่งส่วนแบ่งทางการตลาดจากผู้ประกอบการรายเก่า
และอาจมีการตอบโต้จากผู้ประกอบการรายเก่าโดยการเข้าสู่สงครามราคา
ซึ่งจะนำไปสู่การแข่งขันที่ไม่สมเหตุสมผล และไม่เป็นผลดีต่อผู้ประกอบการรายใดในระยะยาว

แต่เนื่องจากการให้บริการโทรศัพท์เคลื่อนที่ เป็นธุรกิจที่ต้องใช้เงินลงทุนสูง
ผู้ประกอบการรายใหม่ต้องใช้เงินลงทุนจำนวนมาก
รวมทั้งต้องใช้เวลาเพื่อการวางแผนขยายเครือข่าย ให้มีคุณภาพและครอบคลุมพื้นที่ทั่วประเทศ ดังนั้น
ADVANC เห็นว่าการตั้งราคาในเชิงของการแข่งขัน และการโหมโฆษณา
จะเป็นเพียงการดึงดูดใจลูกค้าให้เข้าสู่การใช้บริการโดยไม่คำนึงถึงความสามารถของเครือข่ายได้เพียงในระยะสั้นๆ
เท่านั้น หากแต่จะส่งผลกระทบต่อผลิตภัณฑ์ ความไว้วางใจ และความเชื่อมั่นของลูกค้าในท้ายที่สุด

ในประเทศไทย กระแสต่อไปของการเติบโตและการแข่งขันในอุตสาหกรรมโทรคมนาคม
คือการสื่อสารในรูปแบบที่ไม่ใช่เสียง (non-voice communication)
เนื่องจากการสื่อสารไร้สายในรูปแบบของเสียงถือได้ว่าถึงภาวะเติบโตเต็มที่
รายได้เฉลี่ยต่อผู้ใช้บริการ (ARPU) เริ่มมีแนวโน้มลดลง แต่อย่างไรก็ดี
ด้วยการยอมรับของตลาดซึ่งอยู่ในระดับที่ค่อนข้างต่ำ
การลงทุนในบริการที่ไม่ใช่เสียงก็ไม่อาจสร้างรายได้ตามที่คาดหวัง
และอาจกระทบต่อผลตอบแทนของการลงทุนโดยรวม ADVANC จึงลดความเสี่ยงดังกล่าว
ด้วยการวิเคราะห์และการแบ่งฐานลูกค้าที่ละเอียดชัดเจน
ในการพัฒนาบริการที่ตอบสนองความจำเป็น
และความต้องการของลูกค้าในแต่ละรูปแบบของการดำเนินชีวิต (lifestyle)
ก่อนที่บริการใหม่ทุกบริการจะถูกเสนอต่อตลาด เพื่อให้แน่ใจถึงความเป็นไปได้ในเชิงธุรกิจ
และการเงิน ดังนั้น
บริการใหม่ที่ไม่ใช่เสียงส่วนใหญ่ที่ได้รับการพัฒนาจึงมีความเป็นไปได้สูงที่จะเป็นที่ยอมรับของตลาด
และเพิ่มคุณค่าให้แก่ธุรกิจโดยรวม

2.2 สายธุรกิจดาวเทียมและธุรกิจต่างประเทศ

ด้วยสัญญาร่วมการงานที่ให้ SATTEL
เป็นผู้ดำเนินการโทรคมนาคมผ่านดาวเทียมแต่เพียงรายเดียวเป็นเวลา 8 ปี
ได้ครบกำหนดไปเมื่อเดือนกันยายน 2542 จึงเปิดโอกาสให้มีผู้ประกอบการรายใหม่เข้าสู่ตลาดได้
แต่ในทางปฏิบัติแล้ว จะยังไม่มีผู้ประกอบการรายใดที่ได้รับการอนุญาตในอนาคตอันใกล้
เนื่องจากคณะกรรมการโทรคมนาคมแห่งชาติ ซึ่งเป็นผู้มีอำนาจออกใบอนุญาต
(ตามที่บัญญัติไว้ในมาตรา 40 แห่งรัฐธรรมนูญ) ยังไม่ได้ถูกจัดตั้งขึ้น อย่างไรก็ตาม
เมื่อมีการเปิดเสรีในธุรกิจโทรคมนาคม อาจมีการแข่งขันจากผู้ประกอบการรายอื่นในภูมิภาค
ซึ่งอาจส่งผลกระทบต่อธุรกิจของ SATTEL ได้
อย่างไรก็ตามผู้ประกอบการรายใหม่ที่จะเข้ามาทำธุรกิจในประเทศไทยจะต้องเผชิญกับอุปสรรคต่างๆ
อาทิ
ปัญหาการโยกย้ายจานดาวเทียมเป็นจำนวนมากและหากลูกค้าต้องการเปลี่ยนไปใช้บริการกับรายอื่นต้องจ่ายค่าปรับหากยกเลิกสัญญาบริการก่อนกำหนด

อย่างไรก็ตามเพื่อเป็นการรับมือกับการแข่งขัน SATTEL จึงได้มีการพัฒนาผลิตภัณฑ์ใหม่
ตลอดจนพัฒนาปรับปรุงคุณภาพในการให้บริการอย่างสม่ำเสมอ และขยายฐานลูกค้า
โดยมุ่งเน้นไปที่คุณภาพในการให้บริการ

2.3 สายธุรกิจสื่อและโฆษณา

ในส่วนของธุรกิจประกอบการวิทยุโทรทัศน์นั้น
จากการเปิดเสรีอุตสาหกรรมโทรคมนาคมและการประกอบกิจการกระจายเสียงและกิจการโทรทัศน์ที่จะเกิดขึ้นในระยะเวลาอันใกล้
อาจจะก่อให้เกิดการแข่งขันที่รุนแรงขึ้นในอนาคตระหว่างผู้ประกอบการวิทยุโทรทัศน์ในปัจจุบันกับผู้ประกอบการวิทยุโทรทัศน์รายใหม่
และผู้ประกอบการเคเบิลทีวี การแข่งขันจากผู้ประกอบการเหล่านี้ อาจทำให้ ITV
ได้รับผลกระทบทางด้านทีวีเรตติ้งที่ลดลงและส่งผลกระทบต่อรายได้ของ ITV

3. ความเสี่ยงจากการเปลี่ยนแปลงทางเทคโนโลยีและการปฏิบัติการ

3.1 สายธุรกิจสื่อสารโทรคมนาคมไร้สาย

เทคโนโลยีในระบบโทรศัพท์เคลื่อนที่กำลังเปลี่ยนแปลงไปสู่การสื่อสารข้อมูลความเร็วสูงและ
การสื่อสารข้อมูลแบบมัลติมีเดีย แต่เทคโนโลยีดังกล่าวอาจไม่ส่งผลกระทบต่อ ADVANC
มากนักในอนาคตอันใกล้ เนื่องจากลูกค้าส่วนใหญ่ โดยเฉพาะลูกค้าในส่วนภูมิภาค
ยังนิยมเพียงการใช้งานขั้นพื้นฐานของโทรศัพท์เคลื่อนที่เท่านั้น อย่างไรก็ตาม ADVANC
มีแนวโน้มที่จะพัฒนาเครือข่ายโทรศัพท์เคลื่อนที่ระบบดิจิตอล GSM
ในปัจจุบันเพื่อปรับเปลี่ยนให้รองรับกับเทคโนโลยียุคที่ 3 (3G)
โดยการปรับปรุงระบบชุมสายและระบบสื่อสัญญาณเดิมที่มีอยู่ นอกจากนี้ ADVANC
มีการติดตามศึกษาความพร้อมของตลาด
และพิจารณาความคุ้มค่าในการลงทุนอย่างใกล้ชิดเพื่อให้พร้อมที่จะนำเทคโนโลยี 3G
มาให้บริการในเวลาที่เหมาะสม

3.2 สายธุรกิจดาวเทียมและธุรกิจต่างประเทศ

ในส่วนของดาวเทียมสื่อสารที่มีการพัฒนาเทคโนโลยีอย่างรวดเร็ว
การเปลี่ยนแปลงทางเทคโนโลยีอาจให้ลูกค้าของ SATTEL
เปลี่ยนไปใช้ดาวเทียมดวงอื่นซึ่งมีความทันสมัยทางด้านเทคโนโลยีมากกว่าภายหลังจากที่สิ้นสุดสัญญาบริการที่ได้ทำไว้กับ
SATTEL อย่างไรก็ตาม SATTEL ได้ทำการวิจัย และนำเทคโนโลยีใหม่ๆ
ที่ได้รับการทดสอบแล้วว่าเป็นไปได้มาพัฒนาเพิ่มประสิทธิภาพอย่างต่อเนื่อง
และเนื่องจากการให้บริการช่องสัญญาณดาวเทียมเป็นธุรกิจหลักของ SATTEL
จึงอาจมีการส่งดาวเทียมดวงใหม่ขึ้นไปในอนาคต
ซึ่งอาจมีความเสี่ยงเรื่องความล่าช้าหรือความผิดพลาดในการส่งดาวเทียมดวงใหม่ขึ้นไปในอนาคต
โดยอาจทำให้ SATTEL
สูญเสียรายได้หรือเกิดความล่าช้าในการรับรู้รายได้อันจะเกิดจากการให้บริการดาวเทียมดวงใหม่นั้น
รวมทั้งอาจทำให้สูญเสียสิทธิได้ก่อน (First Priority) ในการใช้ตำแหน่งวงโคจรที่จองไว้
SATTEL ลดความเสี่ยงนี้ด้วยการคัดเลือกบริษัทส่งดาวเทียมที่มีประสบการณ์
และประสบผลสำเร็จในการส่งดาวเทียม สำหรับดาวเทียมที่ได้ขึ้นสู่วงโคจรแล้ว
อาจเกิดความเสียหายอันเกิดจากการขัดข้องของระบบการทำงานของดาวเทียม พายุสุริยะ
หรือการชนกันของดาวเทียมกับวัตถุต่างๆ ในอวกาศหรือ
ดาวเทียมดังกล่าวอาจมีอายุการใช้งานสั้นกว่าที่คาดการณ์ไว้ ซึ่งอาจส่งผลให้ SATTEL
สูญเสียลูกค้าหรือสูญเสียรายได้ อย่างไรก็ตาม ผู้จัดสร้างดาวเทียมได้ออกแบบให้ดาวเทียม
มีคุณลักษณะที่สามารถทนทาน ต่อผลของความเสียหายข้างต้นได้ในระดับหนึ่ง ความเสียหายขั้นรุนแรง
จนทำให้ดาวเทียมหมดสภาพการใช้งานก่อนกำหนด จะมีความเป็นไปได้ในการเกิดขึ้นน้อยมาก
นอกจากนี้ SATTEL ได้ทำการประเมินอายุดาวเทียมที่เหลือเป็นประจำ
รวมทั้งทำสัญญาร่วมกับผู้ให้บริการรายอื่นในการเช่าช่องสัญญาณจากดาวเทียมอื่นเพื่อให้สามารถโอนลูกค้าไปใช้บริการชั่วคราว
นอกจากนี้ ได้มีการประกันภัยดาวเทียมชนิดคุ้มครองทุกเงื่อนไข (Full Coverage)
โดยมีกระทรวงคมนาคมเป็นผู้รับผลประโยชน์ร่วม

4. ความเสี่ยงจากการที่ผลประกอบการของบริษัทในเครือไม่เป็นไปตามเป้าหมาย

โดยปัจจุบันในกลุ่มบริษัทที่เข้าลงทุนนั้น
ยังมีบริษัทย่อยบางบริษัทที่ยังอยู่ในระหว่างการปรับปรุงการบริหารงานและยังมีผลประกอบการที่ยังขาดทุนอยู่
คือ ITV ซึ่งอยู่ระหว่างการปรับผังรายการใหม่ โดยมุ่งหวังที่จะเพิ่มทีวีเรตติ้งและรายได้
อย่างไรก็ตามการปรับผังรายการใหม่ อาจทำให้กลุ่มผู้ชมเดิมของ ITV
ไม่ชื่นชอบรายการและรูปแบบที่นำเสนอตามผังรายการใหม่
หรือรายการที่นำเสนอใหม่นั้นไม่ตรงกับความนิยมและไม่เป็นที่ชื่นชอบของกลุ่มผู้ชมเป้าหมายที่ต้องการ
ซึ่งอาจทำให้ทีวีเรตติ้งและรายได้ของ ITV ไม่เพิ่มขึ้น นอกเหนือจากนี้ ITV
มีภาระต้องจ่ายค่าสัมปทานที่สูงมากเมื่อเปรียบเทียบกับผู้ประกอบการวิทยุโทรทัศน์ที่ได้รับสัมปทานรายอื่นในปัจจุบัน
ทำให้ ITV ยังมีผลประกอบการที่ขาดทุนอยู่ ซึ่งหาก ITV
ไม่สามารถหารายได้ให้เพียงพอต่อค่าสัมปทานดังกล่าว ITV
จะยังมีความเสี่ยงที่จะต้องประสบปัญหาขาดทุนต่อไปในอนาคต
และจะต้องใช้เวลาในการพัฒนาศักยภาพในการทำกำไร ซึ่งมีผลกระทบต่อผลประกอบการของ SHIN
โดยตรง

นอกเหนือจากการที่ SHIN ลงทุนในธุรกิจที่ยังมีผลประกอบการที่ขาดทุนอยู่นั้น SHIN
ยังมีการลงทุนในธุรกิจที่ยังต้องอาศัยเงินลงทุนจำนวนมาก ซึ่งอาจกระทบต่อกระแสเงินสดของ SHIN
เนื่องจากกิจการที่เข้าลงทุนเหล่านั้นอาจมีความต้องการเงินลงทุนเพิ่มเติมจาก SHIN
หรือยังไม่สามารถจ่ายเงินปันผลได้

ดังนั้น เพื่อเป็นการลดความเสี่ยงในเรื่องดังกล่าว SHIN
จึงได้กำหนดให้แต่ละบริษัทในกลุ่มทำแผนการทางธุรกิจ (Business Plan)
เพื่อกำหนดเป้าหมายทางธุรกิจในปีถัดไป รวมถึงเสนอแผนดำเนินการ และงบประมาณประจำปี
ซึ่งจะต้องผ่านการพิจารณาจากคณะกรรมการบริหาร และได้รับอนุมัติก่อนนำไปใช้ดำเนินงานจริง
นอกจากนี้
คณะกรรมการบริหารยังมีการประชุมพิจารณาผลการดำเนินงานของแต่ละสายธุรกิจเป็นประจำทุกเดือน
เพื่อติดตามผลประกอบการในเดือนที่ผ่านมา รวมถึงการเปลี่ยนแปลงของสิ่งแวดล้อมในแต่ละธุรกิจ
ทั้งในส่วนของสภาพการแข่งขัน กลยุทธ์ทางการตลาด การบริหารการเงินประจำทุกเดือน
และความคืบหน้าของแผนการทางธุรกิจ อันจะช่วยให้ SHIN
สามารถวางแผนรับความเสี่ยงที่อาจจะเกิดขึ้นได้อย่างทันท่วงที

5. ความเสี่ยงจากอัตราแลกเปลี่ยนเงินตราต่างประเทศ

เนื่องจากลักษณะธุรกิจโทรคมนาคมไร้สายและธุรกิจดาวเทียมและต่างประเทศเกี่ยวข้องโดยตรงกับเทคโนโลยีจากต่างประเทศ
ทำให้ไม่สามารถหลีกเลี่ยงภาระค่าใช้จ่ายสำหรับการลงทุนในสกุลเงินตราต่างประเทศได้ นอกเหนือ
จากนี้ ธุรกิจสื่อและโฆษณา ยังต้องมีการจัดซื้ออุปกรณ์เพิ่มเติม
รวมทั้งการจัดซื้อภาพยนต์หรือรายการโทรทัศน์จากต่างประเทศในสกุลเงินต่างประเทศ
ซึ่งในกรณีที่อัตราแลกเปลี่ยนระหว่างเงินบาทกับสกุลเงินต่างประเทศอ่อนค่าลง
หมายถึงมูลค่าการลงทุนที่เพิ่มขึ้นของกลุ่มบริษัทฯ อย่างไรก็ตามกลุ่มบริษัทฯ
มีนโยบายป้องกันความเสี่ยงดังกล่าว ด้วยการใช้เครื่องมือป้องกันความเสี่ยงทางการเงิน
(Hedging Instruments)
เพื่อลดความเสี่ยงจากการผันผวนของอัตราแลกเปลี่ยนเงินตราต่างประเทศ
โดยจะทำสัญญาซื้อขายเงินตราต่างประเทศล่วงหน้าเพื่อปิดความเสี่ยงดังกล่าว
ให้เหมาะสมกับสภาวการณ์ในขณะนั้น

SHIN ได้ยึดถือแนวทางการบริหารการเงินแบบรัดกุมและเข้มงวด (Conservative Financial
Policy) อย่างต่อเนื่องมาโดยตลอด โดยได้กำหนดนโยบายในการป้องกันความเสี่ยงดังกล่าว
ซึ่งจะพิจารณาจากฐานะสุทธิของรายการที่เป็นเงินตราต่างประเทศ โครงสร้างรายได้
รวมทั้งกระแสเงินสดของแต่ละบริษัท โดยกลุ่มบริษัทฯ ได้ใช้เครื่องมือทางการเงินต่างๆ ที่เหมาะสม
เพื่อลดความเสี่ยงจากการผันผวนของอัตราแลกเปลี่ยนเงินตราต่างประเทศ

ณ วันที่ 31 ธันวาคม 2545 SHIN และบริษัทย่อยมีสินทรัพย์ และหนี้สินที่เป็นเงินตราต่างประเทศ
รวมทั้งจำนวนเงินตามสัญญาซื้อขายเงินตราต่างประเทศล่วงหน้า ซึ่งยังคงค้างอยู่ มีดังนี้

+-----------------------------------------+------------+--------------+
|                                         | เงินตร      | ล้านบาท       |
|                                         | าต่างประเทศ |              |
|                                         | (ล้าน)      |              |
+-----------------------------------------+------------+--------------+
| สินทรัพย์                                  |            |              |
+-----------------------------------------+------------+--------------+
| ดอลลาร์สหรัฐฯ                             |   30.91    |   1,332.23   |
+-----------------------------------------+------------+--------------+
| ดอลลาร์ออสเตรเลีย                         |   0.36     |   8.69       |
+-----------------------------------------+------------+--------------+
| ปอนด์สเตอร์ลิง                             |   0.03     |   2.06       |
+-----------------------------------------+------------+--------------+
| รวม                                     |            |   1,342.98   |
+-----------------------------------------+------------+--------------+
| หนี้สิน                                    |            |              |
+-----------------------------------------+------------+--------------+
| ดอลลาร์สหรัฐฯ                             |   77.91    |   3,373.82   |
+-----------------------------------------+------------+--------------+
| ดอลลาร์สิงค์โปร์                            |   0.01     |   0.28       |
+-----------------------------------------+------------+--------------+
| รวม                                     |            |   3,374.10   |
+-----------------------------------------+------------+--------------+
| จำนวนเงินตาม                             |            |              |
| สัญญาซื้อขายเงินตราต่างประเทศล่วงหน้าซึ่งยังคงค้าง |            |              |
+-----------------------------------------+------------+--------------+
| ดอลลาร์สหรัฐฯ                             | 156.10     | 6,727.08     |
+-----------------------------------------+------------+--------------+

ที่มา : งบการเงินรวมของบริษัทฯ ณ สิ้นปี 2545

  -----------------------------------------------------------------------

  -----------------------------------------------------------------------